Gewapende rowers slaan op gastehuis toeDie verdagte wat in hegtenis geneem is. Foto: Marshall Security Drie gewapende rowers het Donderdagaand op ŉ gastehuis in uMgeni Park in die noorde van Durban toegeslaan, net meer as ŉ week nadat ŉ vrou wreed in haar huis in dieselfde buurt aangerand is. Kyle van Reenen, woordvoerder van Marshall Security, het gesê die maatskappy het kort voor 22:00 ŉ panieksein vanaf die eiendom in Huntersweg ontvang en veiligheidsbeamptes is dadelik na die gastehuis ontplooi. Die SAPD is ook ontbied. “Met hul aankoms het die beamptes vasgestel dat drie mans, twee met messe en een met ŉ vuurwapen, ŉ gastehuis in die gebied probeer beroof het voordat hulle te voet gevlug het. Marshall Security-beamptes het op die gebied toegesak en na die verdagtes begin soek. Een van die verdagtes is opgemerk en het probeer weghardloop, maar die beamptes het hom agternagesit en vasgetrek,” het Van Reenen gesê. Die verdagte is aan die SAPD oorgegee om amptelik aangekla te word. Die ander twee verdagtes is steeds op vrye voet, het Van Reenen gesê. Maroela Media het vroeër berig Sandra Snijders (68) is verlede week tussen Maandagaand en Dinsdagoggend in haar huis in uMgeni Park aangeval. Sy is erg aangerand en gewurg voordat haar aanvallers die huis geplunder en gevlug het. Snijders was in ŉ kritieke toestand toe haar seun haar bewusteloos op die vloer van haar sitkamer aangetref het. Brian Daish, voorsitter van die plaaslike gemeenskapspolisiëringsforum, het vroeër gesê inwoners in die gebied is baie bekommerd oor misdaadvoorvalle wat daar aan die toeneem is.